CELEX: 32012R1078
Language: lv
Date: 2012-11-16 00:00:00
Title: Komisijas Regula (ES) Nr. 1078/2012 ( 2012. gada 16. novembris ) par kopīgo drošības metodi pārraudzībā, kas jāveic dzelzceļa pārvadājumu uzņēmumiem, infrastruktūras pārvaldītājiem pēc drošības sertifikāta vai drošības atļaujas saņemšanas un par tehnisko apkopi atbildīgajām struktūrvienībām  Dokuments attiecas uz EEZ

17.11.2012   
            
            
               LV
            
            
               Eiropas Savienības Oficiālais Vēstnesis
            
            
               L 320/8
            
         KOMISIJAS REGULA (ES) Nr. 1078/2012
   (2012. gada 16. novembris)
   par kopīgo drošības metodi pārraudzībā, kas jāveic dzelzceļa pārvadājumu uzņēmumiem, infrastruktūras pārvaldītājiem pēc drošības sertifikāta vai drošības atļaujas saņemšanas un par tehnisko apkopi atbildīgajām struktūrvienībām
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2004. gada 29. aprīļa Direktīvu 2004/49/EK par drošību Kopienas dzelzceļos un par Padomes Direktīvas 95/18/EK par dzelzceļa pārvadājumu uzņēmumu licencēšanu un Direktīvas 2001/14/EK par dzelzceļa infrastruktūras jaudas sadali un maksas iekasēšanu par dzelzceļa infrastruktūras izmantošanu un drošības sertifikāciju grozījumiem (Dzelzceļu drošības direktīva) (1) un jo īpaši tās 6. pantu,
   tā kā:
   
               (1)
            
            
               Komisijai vajadzētu pieņemt otru kopīgo drošības metožu sēriju, kurā būtu ietvertas vismaz tās metodes, kuras paredzētas Direktīvas 2004/49/EK 6. panta 3. punkta c) apakšpunktā, pamatojoties uz Eiropas Dzelzceļa aģentūras (turpmāk “Aģentūra”) ieteikumu.
            
         
               (2)
            
            
               Komisija 2009. gada 5. oktobrī izdeva Aģentūrai pilnvaru saskaņā ar Direktīvu 2004/49/EK izstrādāt to kopīgo drošības metožu projektu, ar kurām pārbaudīt strukturālo apakšsistēmu ekspluatācijas un tehniskās apkopes atbilstību attiecīgajām pamatprasībām. Šajās kopīgajās drošības metodēs vajadzētu precizēt metodes, kas jāizmanto gan pārbaudīšanai, vai strukturālo apakšsistēmu (tostarp satiksmes nodrošināšanas un vadības) ekspluatācija un tehniskā apkope notiek saskaņā ar pamatprasībām, kas attiecas uz drošību, gan pārraudzībai, vai apakšsistēmas un to integrācija sistēmās joprojām atbilst drošības prasībām laikā, kad notiek to ekspluatācija un tehniskā apkope. Aģentūra saskaņā ar Komisijas pilnvarojumu iesniedza Komisijai savu ieteikumu par kopīgajām drošības metodēm, kuru papildināja ietekmes novērtējuma ziņojums. Aģentūras ieteikums ir šīs regulas pamatā.
            
         
               (3)
            
            
               Lai strukturālās apakšsistēmas varētu droši integrēt, ekspluatēt un veikt to tehnisko apkopi dzelzceļa sistēmā un lai nodrošinātu to, ka attiecībā uz ekspluatāciju ir izpildītas pamatprasības, dzelzceļa pārvadājumu uzņēmumu un infrastruktūras pārvaldītāju drošības pārvaldības sistēmām un par tehnisko apkopi atbildīgo struktūrvienību apkopes sistēmām vajadzētu iekļaut visus nepieciešamos pasākumus, tostarp procesus, procedūras, tehniskos, ekspluatācijas un organizatoriskos riska kontroles pasākumus. Tāpēc dzelzceļa pārvadājumu uzņēmumu un infrastruktūras pārvaldītāju drošības pārvaldības sistēmu, kā arī par tehnisko apkopi atbildīgo struktūrvienību apkopes sistēmu pareizas piemērošanas un efektivitātes uzraudzībai vajadzētu ietvert prasības attiecībā uz strukturālajām apakšsistēmām to ekspluatācijas kontekstā.
            
         
               (4)
            
            
               Šai regulai būtu jānodrošina efektīva dzelzceļa sistēmas drošības vadība ekspluatācijas un tehniskās apkopes laikā un, kad nepieciešams un praktiski iespējams, būtu jāuzlabo pārvaldības sistēma.
            
         
               (5)
            
            
               Šai regulai būtu arī jānodrošina iespēja cik vien iespējams agri konstatēt neatbilstību gadījumos, kad pārvaldības sistēmu piemēro tādā veidā, kas var izraisīt avārijas, negadījumus, bīstamu tuvošanos vai citas bīstamas situācijas. Lai regulētu neatbilstības veidus ekspluatācijas un tehniskās apkopes laikā, pārraudzības darbībai vajadzētu izmantot saskaņotu procesu. Konkrētāk, šis saskaņotais process būtu jāizmanto, lai pārbaudītu, vai dzelzceļa pārvadājumu uzņēmumi un infrastruktūras pārvaldītāji sasniedz drošības pārvaldības sistēmu sagaidāmos rezultātus un vai par tehnisko apkopi atbildīgās struktūrvienības sasniedz apkopes sistēmu sagaidāmos rezultātus.
            
         
               (6)
            
            
               Lai dzelzceļa pārvadājumu uzņēmumi un infrastruktūras pārvaldītāji nodrošinātu drošu darbību, tostarp specifiskos tīklos, tiem vajadzētu pārraudzīt, vai pasākumi, kurus tie izstrādājuši saistībā ar savām drošības pārvaldības sistēmām, tiek pareizi īstenoti un kādi ir rezultāti.
            
         
               (7)
            
            
               Šai regulai vajadzētu atvieglināt piekļuvi dzelzceļa transporta pakalpojumu tirgum, izmantojot pārraudzības procesa saskaņošanu nolūkā nodrošināt nepārtrauktu dzelzceļa sistēmas drošības prasību izpildi. Turklāt šai regulai vajadzētu palīdzēt radīt savstarpēju uzticēšanos un pārredzamību dalībvalstu vidū, izmantojot saskaņotu ar drošību saistītās informācijas apmaiņu starp dažādiem dzelzceļa nozares dalībniekiem, lai veicinātu drošības pārvaldību starp dažādām šajā nozarē esošām saskarnēm, un izmantojot saskaņotus riska pārvaldības procesa piemērošanas gaitā iegūtos pierādījumus.
            
         
               (8)
            
            
               Lai ziņotu Komisijai par šīs regulas efektivitāti un tās piemērošanu un attiecīgā gadījumā izstrādātu priekšlikumus tās uzlabošanai, Aģentūrai būtu jāspēj iegūt attiecīgo informāciju no dažādiem iesaistītajiem dalībniekiem, tostarp no valstu drošības iestādēm, par kravas vagonu tehnisko apkopi atbildīgo struktūrvienību sertificēšanas iestādēm un no citām par tehnisko apkopi atbildīgajām struktūrvienībām, uz kurām neattiecas Komisijas 2011. gada 10. maija Regulas (ES) Nr. 445/2011, ar ko izveido sistēmu par kravas vagonu tehnisko apkopi atbildīgo struktūru sertifikācijai (2), piemērošanas joma.
            
         
               (9)
            
            
               Šajā regulā paredzētie pasākumi ir saskaņā ar Direktīvas 2004/49/EK 27. panta 1. punktā minētās komitejas atzinumu,
            
         IR PIEŅĒMUSI ŠO REGULU.
   1. pants
   Priekšmets un darbības joma
   1.   Ar šo regulu izveido kopīgu drošības metodi, kas nepieciešama, lai pārraudzītu efektīvu drošības pārvaldību dzelzceļa sistēmā tās ekspluatācijas un tehniskās apkopes laikā un lai vajadzības gadījumā uzlabotu drošības pārvaldības sistēmu.
   2.   Šo regulu izmanto:
   
               a)
            
            
               lai pārbaudītu, vai visi pārvaldības sistēmas procesi un procedūras, tostarp tehniskie, ekspluatācijas un organizatoriskie riska kontroles pasākumi, tiek pareizi piemēroti un ir efektīvi. Pārbaudot dzelzceļa pārvadājumu uzņēmumus un infrastruktūras pārvaldītājus, uzmanību pievērš tehniskajiem, ekspluatācijas un organizatoriskajiem elementiem, kas nepieciešami, lai izdotu sertifikātu/atļauju, kā noteikts Direktīvas 2004/49/EK 10. panta 2. punkta a) apakšpunktā un 11. panta 1. punkta a) apakšpunktā, un noteikumiem, kas pieņemti attiecībā uz sertifikāta/atļaujas iegūšanu, kā noteikts minētās direktīvas 10. panta 2. punkta b) apakšpunktā un 11. panta 1. punkta b) apakšpunktā;
            
         
               b)
            
            
               lai pārbaudītu, vai pārvaldības sistēma kopumā tiek pareizi piemērota un vai tā sasniedz paredzētos rezultātus; un
            
         
               c)
            
            
               lai noteiktu un īstenotu piemērotus preventīvos un/vai korekcijas pasākumus, ja ir konstatēta kāda no a) un b) apakšpunktā minētajām neatbilstībām.
            
         3.   Šo regulu piemēro tiem dzelzceļa pārvadājumu uzņēmumiem un infrastruktūras pārvaldītājiem, kuri ir saņēmuši drošības sertifikātu vai drošības atļauju, un par tehnisko apkopi atbildīgajām struktūrvienībām.
   2. pants
   Definīcijas
   Šajā regulā piemēro Direktīvas 2004/49/EK 3. pantā minētās definīcijas.
   Papildus piemēro šādas definīcijas:
   
               a)
            
            
               “pārvaldības sistēma” ir vai nu dzelzceļa pārvadājumu uzņēmumu un infrastruktūras pārvaldītāju drošības pārvaldības sistēmas, kā definēts Direktīvas 2004/49/EK 3. panta i) punktā un kuras atbilst direktīvas 9. pantā un III pielikumā noteiktajām prasībām, vai arī par tehnisko apkopi atbildīgo struktūrvienību apkopes sistēmas, kuras atbilst minētās direktīvas 14.a panta 3. punktā noteiktajām prasībām;
            
         
               b)
            
            
               “pārraudzība” ir dzelzceļa pārvadājumu uzņēmumu, infrastruktūras pārvaldītāju vai par tehnisko apkopi atbildīgo struktūrvienību pasākumi, kurus veic, lai pārbaudītu, vai pārvaldības sistēmas tiek pareizi piemērotas un ir efektīvas;
            
         
               c)
            
            
               “saskarnes” ir Komisijas Regulas (EK) Nr. 352/2009 (3) 3. panta 7. punktā definētās saskarnes.
            
         3. pants
   Pārraudzības process
   1.   Ikviens dzelzceļa pārvadājumu uzņēmums, infrastruktūras pārvaldītājs un par tehnisko apkopi atbildīgā struktūrvienība:
   
               a)
            
            
               ir atbildīga par pārraudzības procesa veikšanu, kā noteikts pielikumā;
            
         
               b)
            
            
               nodrošina, lai riska kontroles pasākumi, ko īsteno to darbuzņēmēji, arī tiktu pārraudzīti saskaņā ar šo regulu. Šajā nolūkā tie veic pārraudzības procesu, kā noteikts pielikumā, vai izvirza saviem darbuzņēmējiem prasību veikt šo procesu, pamatojoties uz līgumsaistībām.
            
         2.   Pārraudzības process ietver šādas darbības:
   
               a)
            
            
               pārraudzības stratēģijas, prioritāšu un plāna(-u) izstrāde;
            
         
               b)
            
            
               informācijas savākšana un analīze;
            
         
               c)
            
            
               darbības plāna izstrāde gadījumiem, kad pastāv nepieņemama neatbilstība prasībām, kas noteiktas pārvaldības sistēmā;
            
         
               d)
            
            
               darbības plāna īstenošana, ja šāds plāns ir izveidots;
            
         
               e)
            
            
               darbības plānā ietverto pasākumu efektivitātes novērtēšana, ja šāds plāns ir izveidots.
            
         4. pants
   Informācijas apmaiņa starp dalībniekiem
   1.   Dzelzceļa pārvadājumu uzņēmumi, infrastruktūras pārvaldītāji un par tehnisko apkopi atbildīgās struktūrvienības, tostarp to darbuzņēmēji, pamatojoties uz līgumsaistībām, nodrošina, lai jebkāda attiecīga ar drošību saistīta informācija, kas iegūta, piemērojot pārraudzības procesu, kā noteikts pielikumā, tiktu savstarpēji nodota, ļaujot citai pusei veikt visus nepieciešamos korekcijas pasākumus nepārtrauktai dzelzceļa sistēmas drošības prasību izpildei.
   2.   Ja, piemērojot pārraudzības procesu, dzelzceļa pārvadājumu uzņēmumi, infrastruktūras pārvaldītāji un par tehnisko apkopi atbildīgās struktūrvienības konstatē jebkādu drošības risku saistībā ar defektiem un konstrukcijas neatbilstību vai tehniskā aprīkojuma darbības traucējumus, tostarp attiecībā uz strukturālajām apakšsistēmām, tās ziņo par šiem riskiem pārējām iesaistītajām pusēm, lai dotu tām iespēju veikt visus nepieciešamos korekcijas pasākumus nepārtrauktai dzelzceļa sistēmas drošības prasību izpildei.
   5. pants
   Ziņošana
   1.   Infrastruktūras pārvaldītāji un dzelzceļa pārvadājumu uzņēmumi ziņo valsts drošības iestādei par šīs regulas piemērošanu savos gada drošības pārskatos saskaņā ar Direktīvas 2004/49/EK 9. panta 4. punktu.
   2.   Valsts drošības iestāde saskaņā ar Direktīvas 2004/49/EK 18. pantu ziņo par to, kā dzelzceļa pārvadājumu uzņēmumi, infrastruktūras pārvaldītāji un, ciktāl tai zināms, par tehnisko apkopi atbildīgās struktūrvienības piemēro šo regulu.
   3.   Par kravas vagonu tehnisko apkopi atbildīgās struktūrvienības savos gada ziņojumos par apkopi, kā noteikts Regulas (ES) Nr. 445/2011 III pielikuma I daļas 7.4. punkta k) apakšpunktā, ietver informāciju par pieredzi, ko guvušas par tehnisko apkopi atbildīgās struktūrvienības, piemērojot šo regulu. Aģentūra šo informāciju iegūst sadarbībā ar attiecīgajām sertificēšanas iestādēm.
   4.   Pārējās par tehnisko apkopi atbildīgās struktūrvienības, uz kurām neattiecas Regulas (ES) Nr. 445/2011 darbības joma, arī dalās ar Aģentūru pieredzē par šīs regulas piemērošanu. Aģentūra koordinē pieredzes apmaiņu ar šīm par tehnisko apkopi atbildīgajām struktūrvienībām.
   5.   Aģentūra vāc visu informāciju par šīs regulas piemērošanas pieredzi un vajadzības gadījumā izstrādā ieteikumus Komisijai nolūkā uzlabot šo regulu.
   6.   Valstu drošības iestādes atbalsta Aģentūru šīs informācijas vākšanā no dzelzceļa pārvadājumu uzņēmumiem un infrastruktūras pārvaldītājiem.
   7.   Aģentūra ne vēlāk kā trīs gadus pēc šīs regulas stāšanās spēkā iesniedz Komisijai ziņojumu, kurā analizē metodes efektivitāti un dzelzceļa pārvadājumu uzņēmumu, infrastruktūras pārvaldītāju un par tehnisko apkopi atbildīgo struktūrvienību pieredzi, kas gūta, piemērojot šo regulu.
   6. pants
   Stāšanās spēkā un piemērošana
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
   Šo regulu piemēro no 2013. gada 7. jūnija.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2012. gada 16. novembrī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 164, 30.4.2004., 44. lpp.
   
      (2)  OV L 122, 11.5.2011., 22. lpp.
   
      (3)  OV L 108, 29.4.2009., 4. lpp.
   
      PIELIKUMS
      
         PĀRRAUDZĪBAS PROCESS
      
      1.   Vispārīgi jautājumi
      
      
                  1.1.
               
               
                  Pārraudzības procesā ietver visus pārvaldības sistēmā ietvertos procesus un procedūras, tostarp tehniskos, ekspluatācijas un organizatoriskos risku kontroles pasākumus.
               
            
                  1.2.
               
               
                  Regulas 3. panta 2. punktā minētās pārraudzības darbības ir aprakstītas 2. līdz 6. iedaļā.
               
            
                  1.3.
               
               
                  Šis pārraudzības process ir daudzkārtējs un ciklisks, kā parādīts diagrammā, kas sniegta papildinājumā.
               
            2.   Pārraudzības stratēģijas, prioritāšu un plāna(-u) izveide
      
      
                  2.1.
               
               
                  Pamatojoties uz savu pārvaldības sistēmu, ikviens dzelzceļa pārvadājumu uzņēmums, infrastruktūras pārvaldītājs un par tehnisko apkopi atbildīgā struktūrvienība ir atbildīga par savas pārraudzības stratēģijas, prioritāšu un plāna(-u) izstrādi.
               
            
                  2.2.
               
               
                  Lēmumā par to, kam būtu jāpiešķir prioritāte, ņem vērā informāciju no tām jomām, kuras ir pakļautas lielākajam riskam un kurās, ja tās pārrauga nepietiekami efektīvi, var iestāties nelabvēlīgas sekas saistībā ar drošību. Izveido prioritāšu sarakstu darbību pārraudzībai, norādot šim nolūkam nepieciešamo laiku, centienus un resursus. Nosakot prioritātes, ņem vērā arī rezultātus, kas gūti iepriekšējā pārraudzības procesā.
               
            
                  2.3.
               
               
                  Pārraudzības procesā pēc iespējas agrāk ir jākonstatē gadījumi, kas ir saistīti ar pārvaldības sistēmas neatbilstīgu piemērošanu, kuru rezultātā varētu rasties avārijas, starpgadījumi, bīstama tuvošanās vai citi bīstami notikumi. Pēc tam jāīsteno pasākumi, kas novērš šādus neatbilstības gadījumus.
               
            
                  2.4.
               
               
                  Pārraudzības stratēģijā un plānā(-os) nosaka kvantitatīvos un/vai kvalitatīvos rādītājus, kas var:
                  
                              a)
                           
                           
                              sniegt agrīnu brīdinājumu par jebkādu novirzi attiecībā uz paredzamajiem rezultātiem vai arī apliecināt, ka paredzamie rezultāti ir sasniegti, kā plānots;
                           
                        
                              b)
                           
                           
                              sniegt informāciju par nevēlamiem rezultātiem;
                           
                        
                              c)
                           
                           
                              sniegt atbalstu lēmumu pieņemšanā.
                           
                        
            3.   Informācijas apkopošana un analīze
      
      
                  3.1.
               
               
                  Informāciju apkopo un analizē saskaņā ar stratēģiju, prioritātēm un plānu(-iem), kas noteikti attiecībā uz pārraudzību.
               
            
                  3.2.
               
               
                  Attiecībā uz katru paredzēto rādītāju, kas minēts 2.4. punktā, jāveic šādas darbības:
                  
                              a)
                           
                           
                              jāapkopo nepieciešamā informācija;
                           
                        
                              b)
                           
                           
                              jānovērtē, vai ir pareizi īstenoti procesi, procedūras, tehniskie, ekspluatācijas un organizatoriskie riska kontroles pasākumi;
                           
                        
                              c)
                           
                           
                              jāpārbauda, vai procesi, procedūras, tehniskie, ekspluatācijas un organizatoriskie riska kontroles pasākumi ir efektīvi un vai tie sasniedz paredzētos rezultātus;
                           
                        
                              d)
                           
                           
                              jānovērtē, vai ir pareizi piemērota pārvaldības sistēma kopumā un vai tā sasniedz paredzētos rezultātus;
                           
                        
                              e)
                           
                           
                              jāanalizē un jānovērtē gadījumi, kuros konstatēta neatbilstība b), c) un d) apakšpunktam, kā arī jāidentificē neatbilstības iemesli.
                           
                        
            4.   Rīcības plāna izstrāde
      
      
                  4.1.
               
               
                  Ja ir konstatētas neatbilstības, kas uzskatāmas par nepieņemamām, ir jāizstrādā rīcības plāns. Tas nepieciešams, lai:
                  
                              a)
                           
                           
                              sekmētu pareizi īstenotu konkrētu procesu, procedūru, tehnisko, ekspluatācijas un organizatorisko riska kontroles pasākumu izpildi; vai
                           
                        
                              b)
                           
                           
                              uzlabotu pašreizējos procesus, procedūras, tehniskos, ekspluatācijas un organizatoriskos riska kontroles pasākumus; vai
                           
                        
                              c)
                           
                           
                              identificētu un īstenotu riska kontroles papildu pasākumus.
                           
                        
            
                  4.2.
               
               
                  Rīcības plānā jo īpaši jānorāda šāda informācija:
                  
                              a)
                           
                           
                              mērķi un gaidāmie rezultāti;
                           
                        
                              b)
                           
                           
                              nepieciešamie korektīvie un/vai preventīvie pasākumi;
                           
                        
                              c)
                           
                           
                              par pasākumu īstenošanu atbildīgā persona;
                           
                        
                              d)
                           
                           
                              termiņš, kurā īstenojami pasākumi;
                           
                        
                              e)
                           
                           
                              par rīcības plānā minēto pasākumu efektivitātes novērtēšanu atbildīgā persona saskaņā ar 6. iedaļu;
                           
                        
                              f)
                           
                           
                              pārskats par rīcības plāna ietekmi uz pārraudzības stratēģiju, prioritātēm un plānu(-iem).
                           
                        
            
                  4.3.
               
               
                  Lai vadītu drošību saskarnēs, dzelzceļa pārvadājumu uzņēmumi, infrastruktūras pārvaldītāji vai par tehnisko apkopi atbildīgās struktūrvienības (noslēdzot nolīgumu ar citiem iesaistītajiem dalībniekiem) nolemj, kas ir atbildīgs par prasītā rīcības plāna vai tā daļu īstenošanu.
               
            5.   Rīcības plāna īstenošana
      
      
                  5.1.
               
               
                  Šā pielikuma 4. iedaļā norādītais rīcības plāns jāīsteno tā, lai novērstu konstatētos neatbilstības gadījumus.
               
            6.   Rīcības plāna pasākumu efektivitātes novērtēšana
      
      
                  6.1.
               
               
                  Rīcības plānā paredzēto pasākumu īstenošanas pareizību, piemērotību un efektivitāti pārbauda, izmantojot tādu pašu pārraudzības procesu, kā aprakstīts šajā pielikumā.
               
            
                  6.2.
               
               
                  Novērtējot rīcības plāna efektivitāti, jo īpaši pārbauda:
                  
                              a)
                           
                           
                              vai rīcības plāns ir īstenots pareizi un ievērojot termiņus;
                           
                        
                              b)
                           
                           
                              vai ir sasniegti paredzētie rezultāti;
                           
                        
                              c)
                           
                           
                              vai attiecīgajā laikā sākotnējie nosacījumi ir mainījušies un rīcības plānā noteiktie riska kontroles pasākumi joprojām ir piemēroti pašreizējos apstākļos;
                           
                        
                              d)
                           
                           
                              vai ir nepieciešami citi riska kontroles pasākumi.
                           
                        
            7.   Dokumentācija, kas apliecina pārraudzības procesa īstenošanu
      
      
                  7.1.
               
               
                  Pārraudzības procesu dokumentē, lai pierādītu, ka tas tiek pareizi īstenots. Šos dokumentus galvenokārt izmanto iekšējiem novērtēšanas mērķiem. Pēc pieprasījuma:
                  
                              a)
                           
                           
                              dzelzceļa pārvadājumu uzņēmumi un infrastruktūras pārvaldītāji šos dokumentus dara pieejamus valsts drošības iestādei;
                           
                        
                              b)
                           
                           
                              par tehnisko apkopi atbildīgās struktūrvienības šos dokumentus dara pieejamus sertificēšanas iestādei. Ja saskarņu vadība notiek, pamatojoties uz līgumiem, par tehnisko apkopi atbildīgās struktūrvienības šos dokumentus dara pieejamus attiecīgajiem dzelzceļa pārvadājumu uzņēmumiem un infrastruktūras pārvaldītājiem.
                           
                        
            
                  7.2.
               
               
                  Šā pielikuma 7.1. punktā minētajā dokumentācijā jo īpaši norāda šādu informāciju:
                  
                              a)
                           
                           
                              organizācijas aprakstu un par pārraudzības procesa veikšanu atbildīgo personālu;
                           
                        
                              b)
                           
                           
                              3. panta 2. punktā minēto dažādo pārraudzības procesa darbību rezultātus, jo īpaši pieņemtos lēmumus;
                           
                        
                              c)
                           
                           
                              ja konstatē neatbilstības, kas uzskatāmas par nepieņemamām, izveido sarakstu, kurā norāda visus nepieciešamos pasākumus, kas jāīsteno, lai sasniegtu prasītos mērķus.
                           
                        
            
         Papildinājums
         
            Pārraudzības procesa sistēma